CELEX: 32015R0786
Language: lt
Date: 2015-05-19 00:00:00
Title: 2015 m. gegužės 19 d. Komisijos reglamentas (ES) 2015/786, kuriuo nustatomi Europos Parlamento ir Tarybos direktyvoje 2002/32/EB nustatytų gyvūnų pašarams skirtų produktų detoksikacijos procesų priimtinumo kriterijai (Tekstas svarbus EEE)

21.5.2015   
            
            
               LT
            
            
               Europos Sąjungos oficialusis leidinys
            
            
               L 125/10
            
         KOMISIJOS REGLAMENTAS (ES) 2015/786
   2015 m. gegužės 19 d.
   kuriuo nustatomi Europos Parlamento ir Tarybos direktyvoje 2002/32/EB nustatytų gyvūnų pašarams skirtų produktų detoksikacijos procesų priimtinumo kriterijai
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2005 m. sausio 12 d. Europos Parlamento ir Tarybos reglamentą (EB) Nr. 183/2005, nustatantį pašarų higienos reikalavimus (1), ypač į jo 10 straipsnio 3 dalį,
   atsižvelgdama į 2002 m. gegužės 7 d. Europos Parlamento ir Tarybos direktyvą 2002/32/EB dėl nepageidaujamų medžiagų gyvūnų pašaruose (2), ypač į jos 8 straipsnio 2 dalies antrą įtrauką,
   kadangi:
   
               (1)
            
            
               Direktyvoje 2002/32/EB nustatyta, kad draudžiama naudoti gyvūnų pašarams skirtus produktus, kuriuose esančių nepageidaujamų medžiagų koncentracija viršija tos direktyvos I priede nustatytą didžiausią leidžiamąją koncentraciją;
            
         
               (2)
            
            
               Direktyvoje 2002/32/EB taip pat nustatyta, kad valstybės narės turi užtikrinti, kad būtų imamasi priemonių, kurios garantuotų, kad visi priimtini gyvūnų pašarams skirtų produktų detoksikacijos procesai būtų taikomi teisingai, o tie detoksikuoti produktai atitiktų minėtos direktyvos I priedo nuostatas. Siekiant visoje Europos Sąjungoje užtikrinti vienodą detoksikacijos procesų priimtinumo vertinimą, tikslinga Sąjungos lygmeniu nustatyti priimtinumo kriterijus, taikytinus detoksikacijos procesams, papildant kriterijus, kurie nustatyti gyvūnų pašarams skirtiems produktams, apdorotiems tokiuose procesuose;
            
         
               (3)
            
            
               detoksikacijos procesų priimtinumo kriterijai turėtų padėti užtikrinti, kad detoksikuoti pašarai nekeltų pavojaus gyvūnų ir visuomenės sveikatai bei aplinkai ir kad detoksikacijos procesas nedarytų neigiamos įtakos pašaro charakteristikoms. Detoksikacijos procesų atitiktį tiems kriterijams Komisijos prašymu moksliškai vertins Europos maisto saugos tarnyba (EFSA);
            
         
               (4)
            
            
               Europos Parlamento ir Tarybos reglamento (EB) Nr. 767/2009 (3) 3 straipsnio 2 dalies p punkte apibrėžtų užterštų žaliavų detoksikacija gali būti atliekama vykdant fizinės, cheminės ar (mikro)biologinės detoksikacijos procesą;
            
         
               (5)
            
            
               būtina nustatyti, kad į šio reglamento taikymo sritį nepatenka paprasti detoksikacijos procesai, per kuriuos tarša, sukelta nepageidaujamos medžiagos, sumažinama arba panaikinama vien vykdant įprastinį rafinavimo procesą, valymą, rūšiavimą ar mechaninį teršalų arba tam tikrų užterštų pašaro dalių pašalinimą, nes tokie procesai yra įprasto gamybos proceso dalis;
            
         
               (6)
            
            
               į Europos Parlamento ir Tarybos reglamento (EB) Nr. 1831/2003 (4) I priedo kategoriją „technologiniai priedai“ įtraukta funkcinė grupė priedų, kurie gali stabdyti arba mažinti mikotoksinų absorbciją, skatinti jų šalinimą arba pakeisti jų veikimo pobūdį ir taip sumažinti galimą nepageidaujamą mikotoksinų poveikį gyvūnų ir visuomenės sveikatai. Šie priedai nepakeičia pašare esančių nepageidaujamų medžiagų kiekio, naudojant šiuos priedus pašaras nedetoksikuojamas, todėl šių priedų naudojimas nepatenka į šio reglamento taikymo sritį. Be to, kadangi tie produktai nėra skirti naudoti reikalavimų neatitinkančiam pašarui, jie nepatenka į šio reglamento taikymo sritį;
            
         
               (7)
            
            
               pagal Reglamento (EB) Nr. 183/2005 10 straipsnio 3 dalį detoksikacijos procesas turėti būti atliekamas šioms reikmėms patvirtintame ūkio subjekte. Siekiant užtikrinti teisingą ir veiksmingą detoksikacijos proceso taikymą, kompetentinga institucija turėtų pritarti tam, kad šis procesas būtų vykdomas atitinkamame ūkio subjekte;
            
         
               (8)
            
            
               gali nutikti taip, kad užteršiamas labai didelis pašaro kiekis, tačiau egzistuojančio kenksmingumo pašalinimo proceso dar neįvertino EFSA. Tam, kad toks didelis pašarų kiekis nebūtų be reikalo sunaikintas, tokiais išimtiniais atvejais gali būti tikslinga paprašyti EFSA įvertinti detoksikacijos procesą skubos tvarka, pvz., per 10 darbo dienų. Jei tokio vertinimo rezultatas yra palankus, kompetentinga institucija gali leisti per nustatytą laikotarpį atlikti nustatyto užteršto pašaro detoksikaciją. Siekiant detoksikacijos procesą taikyti neribotą laiką, reikia atlikti išsamų rizikos vertinimą ir gauti palankius rezultatus;
            
         
               (9)
            
            
               šiuo metu pašarai detoksikuojami. Kadangi nuo tos dienos, kai bus pradėtas taikyti šis reglamentas, bus galima taikyti tik tuos detoksikacijos procesus, kuriuos moksliškai įvertins EFSA, dėl kurių ji pateiks palankius rezultatus ir kuriems pritars kompetentinga institucija, tikslinga numatyti pakankamai laiko prieš pradedant taikyti šį reglamentą;
            
         
               (10)
            
            
               šiame reglamente numatytos priemonės atitinka Augalų, gyvūnų, maisto ir pašarų nuolatinio komiteto nuomonę,
            
         PRIĖMĖ ŠĮ REGLAMENTĄ:
   1 straipsnis
   Taikymo sritis
   1.   Šis reglamentas taikomas detoksikacijos procesui, per kurį nepageidaujama medžiaga, įtraukta į Direktyvos 2002/32/EB I priedo sąrašą, tyčia pašalinama iš reikalavimų neatitinkančio užteršto pašaro (toliau – fizinės detoksikacijos procesas), naudojant cheminę medžiagą suskaidoma arba suardoma į nekenksmingus junginius (toliau – cheminės detoksikacijos procesas) arba metabolizuojama, suardoma arba deaktyvuojama į nekenksmingus junginius (toliau – (mikro)biologinės detoksikacijos procesas).
   2.   Šis reglamentas netaikomas paprastam detoksikacijos procesui, per kurį tarša, sukelta nepageidaujamos medžiagos, sumažinama arba panaikinama vien vykdant įprastinį rafinavimo procesą, valymą, rūšiavimą ar mechaninį teršalų arba tam tikrų užterštų pašaro dalių pašalinimą.
   2 straipsnis
   Detoksikacijos proceso taikymas
   Detoksikacijos procesas taikomas tik tuo atveju, jeigu:
   
               —
            
            
               šis procesas yra skirtas išimtinai pašarams detoksikuoti, kurie neatitinka Direktyvoje 2002/32/EB nustatytų reikalavimų ne dėl tyčinio Reglamento (EB) Nr. 183/2005 4 ir 5 straipsniuose išdėstytų reikalavimų nesilaikymo,
            
         
               —
            
            
               Europos maisto saugos tarnyba (toliau – EFSA) Komisijos prašymu atliko detoksikacijos proceso mokslinį vertinimą ir padarė išvadą, kad detoksikacijos procesas atitinka priimtinumo kriterijus, kaip nustatyta 3, 4 ir 5 straipsniuose.
            
         3 straipsnis
   Fizinės detoksikacijos proceso priimtinumo kriterijai
   1.   EFSA atlieka fizinės detoksikacijos proceso mokslinį vertinimą – įvertina, ar laikomasi šių kriterijų:
   
               a)
            
            
               procesas veiksmingas;
            
         
               b)
            
            
               procesas nedaro neigiamo poveikio pašarų savybėms arba pobūdžiui ir
            
         
               c)
            
            
               garantuojama, kad atskirta pašarų dalis bus saugiai pašalinta.
            
         2.   Informacija, kurią pašarų ūkio subjektas pateikia Komisijai, kad ji galėtų įvertinti tokį procesą, yra nurodyta priedo 1 punkte.
   4 straipsnis
   Cheminės detoksikacijos proceso priimtinumo kriterijai
   1.   EFSA atlieka cheminės detoksikacijos proceso mokslinį vertinimą – įvertina, ar laikomasi šių kriterijų:
   
               a)
            
            
               procesas vykdomas naudojant cheminę medžiagą, kurios visos savybės nurodytos ir kuri yra priimtina;
            
         
               b)
            
            
               procesas veiksmingas ir negrįžtamas;
            
         
               c)
            
            
               po proceso detoksikuotame pašare nelieka kenksmingų cheminės medžiagos, kuri naudota atliekant detoksikacijos procesą, liekanų;
            
         
               d)
            
            
               po proceso nesusidaro teršalo reakcijos produktų, kurie kelia pavojų gyvūnų ir visuomenės sveikatai bei aplinkai, ir
            
         
               e)
            
            
               procesas nedaro neigiamo poveikio pašarų savybėms arba pobūdžiui.
            
         2.   Informacija, kurią pašarų ūkio subjektas pateikia Komisijai, kad ji galėtų įvertinti tokį procesą, yra nurodyta priedo 2 punkte.
   5 straipsnis
   (Mikro)biologinės detoksikacijos proceso priimtinumo kriterijai
   1.   EFSA atlieka (mikro)biologinės detoksikacijos proceso mokslinį vertinimą – įvertina, ar laikomasi šių kriterijų:
   
               a)
            
            
               procesas vykdomas naudojant (mikro)biologinę medžiagą, kurios visos savybės nurodytos ir kuri yra priimtina;
            
         
               b)
            
            
               procesas veiksmingas ir negrįžtamas;
            
         
               c)
            
            
               po proceso detoksikuotame pašare nelieka kenksmingų (mikro)biologinės medžiagos, kuri naudota atliekant detoksikacijos procesą, liekanų;
            
         
               d)
            
            
               po proceso nesusiformuoja teršalo metabolitų, kurie kelia pavojų gyvūnų ir visuomenės sveikatai bei aplinkai, ir
            
         
               e)
            
            
               procesas nedaro neigiamo poveikio pašarų savybėms arba pobūdžiui.
            
         2.   Informacija, kurią pašarų ūkio subjektas pateikia Komisijai, kad ji galėtų įvertinti tokį procesą, yra nurodyta priedo 3 punkte.
   6 straipsnis
   Ūkio subjektai, kuriuose vykdomas detoksikacijos procesas
   1.   Pašarų ūkio subjektai užtikrina, kad jų kontroliuojami ūkio subjektai, kuriems taikomas Reglamentas (EB) Nr. 183/2005, būtų patvirtinti kompetentingos institucijos, kaip apibrėžta Reglamento (EB) Nr. 183/2005 3 straipsnio e punkte, jei tokie ūkio subjektai vykdo detoksikacijos procesą, kaip nurodyta 1 straipsnyje. Tvirtinama pagal Reglamento (EB) Nr. 183/2005 10 straipsnio 3 dalį.
   2.   Siekdama nuspręsti dėl detoksikacijos proceso priimtinumo atitinkamame ūkio subjekte, 1 punkte nurodyta kompetentinga institucija gali reikalauti, kad pašarų ūkio subjektas pateiktų nepriklausomo eksperto nuomonę, kad detoksikacijos procesas ūkio subjekte būtų taikomas tinkamai ir veiksmingai.
   3.   Reglamento (EB) Nr. 183/2005 19 straipsnio 2 dalyje pateiktame nacionaliniame patvirtintų ūkio subjektų sąraše nurodoma, kokį detoksikacijos procesą leidžiama taikyti šioms reikmėms priimtinuose ūkio subjektuose. Informavimo tikslais Komisija savo interneto svetainėje pateikia nuorodas į tuos nacionalinius sąrašus.
   7 straipsnis
   Skubūs atvejai
   Jeigu reikia skubiai pašalinti kenksmingas medžiagas iš didelio pašaro kiekio, tačiau detoksikacijos proceso dar neįvertino EFSA, kompetentingos institucijos prašymu Komisija gali paprašyti EFSA per trumpą laiką numatyti detoksikacijos proceso vertinimą, kad, jeigu gaunami teigiami rezultatai, nustatytą trumpą laiką būtų galima vykdyti konkrečiai nustatytų užkrėstų siuntų detoksikaciją. Šį detoksikacijos procesą taikyti platesniu mastu neribotą laiką leidžiama tik po to, kai EFSA atlieka išsamų mokslinį vertinimą ir gaunami palankūs rezultatai.
   8 straipsnis
   Pereinamojo laikotarpio priemonės
   Pašarų ūkio subjektams, kurie iki reglamento taikymo dienos taikė detoksikacijos procesą, kurį prieš pradedant taikyti šį reglamentą palankiai įvertino EFSA, arba kurie Komisijai iki 2016 m. liepos 1 d. pateikė priede nurodytą būtiną informaciją, tačiau EFSA iki šio reglamento taikymo dienos dar nebaigė vertinimo, leidžiama toliau taikyti detoksikacijos procesą, kol kompetentinga institucija priims sprendimą dėl detoksikacijos proceso taikymo atitinkamame ūkio subjekte priimtinumo.
   9 straipsnis
   Įsigaliojimas
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
   Jis taikomas nuo 2017 m. liepos 1 d.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2015 m. gegužės 19 d.
      
         
            Komisijos vardu
         
         
            Pirmininkas
         
         Jean-Claude JUNCKER
      
   
   
      (1)  OL L 35, 2005 2 8, p. 1.
   
      (2)  OL L 140, 2002 5 30, p. 10.
   
      (3)  2009 m. liepos 13 d. Europos Parlamento ir Tarybos reglamentas (EB) Nr. 767/2009 dėl pašarų tiekimo rinkai ir naudojimo, iš dalies keičiantis Reglamentą (EB) Nr. 1831/2003 ir panaikinantis direktyvas 79/373/EEB, 80/511/EEB, 82/471/EEB, 83/228/EEB, 93/74/EEB, 93/113/EB, 96/25/EB bei Sprendimą 2004/217/EB (OL L 229, 2009 9 1, p. 1).
   
      (4)  2003 m. rugsėjo 22 d. Europos Parlamento ir Tarybos reglamentas (EB) Nr. 1831/2003 dėl priedų, skirtų naudoti gyvūnų mityboje (OL L 268, 2003 10 18, p. 29).
   
      PRIEDAS
      1.   Informacija, pateiktina siekiant, kad fizinės detoksikacijos procesas būtų pripažintas priimtinu, kaip nurodyta 3 straipsnio 2 dalyje
      
      Komisijai pateikiama tokia matricos (pašarinės žaliavos, kombinuotasis pašaras, kiti gyvūnų pašarams skirti produktai) informacija:
      
                  a)
               
               
                  fizinio detoksikacijos proceso, kuriuo siekiama pašalinti pašarų partijos taršą, kad pašarų partija atitiktų Direktyvos 2002/32/EB reikalavimus, veiksmingumo duomenys;
               
            
                  b)
               
               
                  įrodymai, kad fizinis detoksikacijos procesas nedaro neigiamo poveikio pašarų savybėms arba pobūdžiui ir
               
            
                  c)
               
               
                  garantijos, kad atskirta pašarų dalis bus saugiai pašalinta.
               
            2.   Informacija, pateiktina siekiant, kad cheminės detoksikacijos procesas būtų pripažintas priimtinu, kaip nurodyta 4 straipsnio 2 dalyje
      
      Komisijai pateikiama tokia matricos (pašarinės žaliavos, kombinuotasis pašaras, kiti gyvūnų pašarams skirti produktai) informacija:
      
                  a)
               
               
                  įrodymai, kad detoksikacijos procesas yra veiksmingas, t. y. detoksikuoti pašarai atitinka Direktyvos 2002/32/EB reikalavimus, ir negrįžtamas;
               
            
                  b)
               
               
                  įrodymai, kad po detoksikacijos proceso detoksikuotame produkte nelieka kenksmingų cheminės medžiagos, kuri naudota atliekant detoksikaciją (kaip bepakaitis junginys arba reakcijos produktas), liekanų;
               
            
                  c)
               
               
                  išsami informacija apie cheminę medžiagą, cheminės medžiagos veikimo būdą, susijusį su detoksikacijos procesu, ir cheminės medžiagos išliekamumą;
               
            
                  d)
               
               
                  įrodymai, kad teršalo reakcijos produktai, susidarę įvykdžius detoksikacijos procesą, nekelia pavojaus gyvūnų ir visuomenės sveikatai bei aplinkai;
               
            
                  e)
               
               
                  įrodymai, kad detoksikacijos procesas nedaro neigiamo poveikio detoksikuotinų pašarų savybėms arba pobūdžiui.
               
            3.   Informacija, pateiktina siekiant, kad (mikro)biologinės detoksikacijos procesas būtų pripažintas priimtinu, kaip nurodyta 5 straipsnio 2 dalyje
      
      Komisijai pateikiama tokia matricos (pašarinės žaliavos, kombinuotasis pašaras, kiti gyvūnų pašarams skirti produktai) informacija:
      
                  a)
               
               
                  įrodymai, kad detoksikacijos procesas yra veiksmingas, t. y. detoksikuotas pašaras atitinka Direktyvos 2002/32/EB reikalavimus, ir negrįžtamas;
               
            
                  b)
               
               
                  įrodymai, kad po detoksikacijos proceso detoksikuotame produkte nelieka kenksmingų mikro(biologinės) medžiagos, kuri naudota atliekant detoksikaciją (kaip bepakaitis junginys arba metabolitas), liekanų;
               
            
                  c)
               
               
                  įrodymai, kad po detoksikacijos proceso nelieka mikroorganizmų, mažiau jautrių detoksikacijos procesui;
               
            
                  d)
               
               
                  išsami informacija apie (mikro)biologinės medžiagos veikimo būdą, susijusį su detoksikacijos procesu, ir (mikro)biologinės medžiagos išliekamumą;
               
            
                  e)
               
               
                  įrodymai, kad teršalo metabolitai, susidarę įvykdžius detoksikacijos procesą, nekelia pavojaus gyvūnų ir visuomenės sveikatai bei aplinkai;
               
            
                  f)
               
               
                  įrodymai, kad detoksikacijos procesas nedaro neigiamo poveikio detoksikuotinų pašarų savybėms arba pobūdžiui.